USAs stafettjenter tok OL-gull på rekordtid
Kvartetten Tianna Madison, Allyson Felix, Bianca Knight og Carmelita Jeter spiste faktisk inn over halvsekundet fra den gamle rekorden på 41,37 - satt av Øst-Tyskland i 1985. Jamaica på sølvplass var ikke langt unna den gamle rekorden med 41,41. Ukraina tok bronsen på 42,04. Jeter, som har individuell sølvmedalje fra 100 meter og bronse fra 200 meter, var ankerkvinne for laget og leverte et knalløp. Dermed fikk hun sitt første gull i London-lekene, mens Felix har ett gull fra før. Gullet var USAs første i øvelsen siden OL på hjemmebane i Atlanta i 1996 - og den første medaljen siden amerikanerne tok bronse i Sydney-OL i 2000.
USAs kvinnelag på 4 x 100 meter stafett slo en av tidenes eldste verdensrekorder under gulløpet på 40,82 sekunder i London-OL fredag.